Nafarroako Parlamentuko Mahaiak, 2020ko maiatzaren 25ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Maiorga Ramírez Erro jaunak aurkezturiko galdera, COVID-19aren krisiari buruzko datuak direla-eta Nafarroako Gobernuak webgunean eta sare sozialetan emandako informazioari, komunikazioari eta gardentasunari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko maiatzaren 25ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko foru parlamentari Maiorga Ramírez Erro jaunak, Legebiltzarreko Erregelamenduan ezarritakoaren babesean, honako galdera hau egiten dio Nafarroako Gobernuari, idatziz erantzun dezan:

COVID-19aren krisiari buruzko datuei dagokienez Nafarroako Gobernuak webgunearen nahiz sare sozialen bidez erakutsitako gardentasuna, komunikazioa eta informazioa direla-eta, parlamenari naizen honek egiaztatu ahal izan dut okerrera egin dutela pixkaka, zenbait irregulartasun gertatu direla, irizpide-aldaketak eta akatsak gertatu direla. Adibidez,

• Maiatzaren 15az gero ez da argitaratzen Excel taula bat, zeinak zehazten baitzuen kutsatze berrietatik zenbat detektatu diren PCR bidez eta zenbat test bidez.

• Estatuko Gobernuaren informazioak soilik PCR bidez detektatutako kutsatzeak onartzen ditu; beraz, ageri den kutsatuen kopurua nabarmen txikiagoa da.

• Argitaratze eta zenbatze orduak eta datuetarako sarbidea aldatu dute. Adibidez, Twitter bidez; maiatzaren 20an argitaratutako informazioa bat dator Espainiako ministerioak emandakoarekin (PCR bidez detektatutakoak soilik), halako moduan non 2.000 kutsatutik gora kolpe batez “desagertu” baitziren.

• Twitter sare sozialean argitaratzen diren emaitzak batzuetan ez datoz bat geroago webgunean argitaratzen direnekin, eta abar.

Horri buruz, parlamentari honek hau jakin nahi du:

Lehena. Zergatik ez da maiatzaren 15az gero egunez egun argitaratzen kutsatze berriak detektatzeko mekanismoen xehakapena?

Bigarrena. Zein izan da irizpide-aldaketen arrazoia?

Hirugarrena. Zer helburu bilatu da aldaketa bakoitzarekin?

Laugarrena. Espainiako ministerioaren jarraibide edo irizpiderik jaso al duzue, komunikazio-irizpideak direla-eta? Horien kopia bidaltzea eskatzen dut, baldin eta halakorik badago.

Iruñean, 2020ko maiatzaren 21ean

Foru parlamentaria: Maiorga Ramírez Erro